**ДО МИНИСТЪРА НА ОКОЛНАТА СРЕДА И ВОДИТЕ**

д-р инж. Росица Карамфилова

**ДО ДИРЕКТОРА НА РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - ВАРНА**

инж. Христина Генова

**ДО КМЕТА НА ОБЩИНА ВАРНА**

г-н. Иван Портних

**ДО ГЛАВНИЯ АРХИТЕКТ НА ОБЩИНА ВАРНА**

арх. Виктор Бузев

**ДО ИНСТИТУТ ПО ОКЕАНОЛОГИЯ “ПРОФ. ФРИТЮФ НАНСЕН”**

**СТАНОВИЩЕ**

на [  *Попълнете трите имена и ЕГН* ]

**Относно: проект на Феста Холдинг за разширяване на делфинариума на територията на Морската градина във Варна.**

Уважаема инж. Карамфилова,

Уважаема г-н Генова,

Уважаеми г-н Портих,

Уважаема арх. Бузев,

Уважаеми Дами и Господа от Института по океанология,

С настоящето становище изразявам категоричното си несъгласие и силно възмущение от проекта за разширяване на делфинариума във Варна. Предложението е скандално и абсурдно, предвид че този обект функционира в пряко нарушение на българското законодателство, редица международни директиви и основни човешки морални ценности.

Ние вярваме, че никое животно не трябва да бъде държано в плен и принуждавано да изпълнява неестествени номера за нечие забавление.

[**ЖИВОТЪТ В ПЛЕН Е КРАТЪК И МЪЧИТЕЛЕН**](https://thelastcage.org/ne-na-delfinariuma/)

За морските бозайници е истински ад. В делфинариума, животните нямат свободата да изразява нормално за вида си поведение, което е водещ принцип в хуманното отношение към животните. Затварянето в тясно пространство, раздялата с близките, шумните представления, дресировките и инвазивните атракции като “плуване с делфин” са [**източник на постоянен стрес**](https://thelastcage.org/delfinarium/) за животните, които често страдат от депресия или полудяват и умират преждевременно. Смъртността сред делфините в плен е значително по-висока от тази сред делфините на свобода, въпреки всички предизвикателства на оцеляването в океана. Раждаемостта в плен е много ниска и бебетата, които оцеляват са рядкост.

ЗАПЛАХА ЗА ОЦЕЛЯВАНЕТО НА ДИВИТЕ ПОПУЛАЦИИ

Поради високата смъртност и ниския успех в размножаването, популацията на делфините в плен не може да се поддържа самостоятелно. Налага се [**вноса на други – нови дивоуловени делфини**](https://www.bornfree.org.uk/storage/media/content/files/Publications/EU%20DOLPHINARIA%20REPORT.pdf), който често се случва нелегално. Систематичното улавяне на индивиди от едни и същи популации за снабдяване на индустрията на делфинариумите представлява заплаха за оцеляването на дивите популации.

АНТИОБРАЗОВАТЕЛНО И ВРЕДНО ЗА МЛАДАТА ПУБЛИКА

Представленията, показващи как диви животни изпълняват неестествени номера и поведение, което никога не може да се срещне в природата създават у младата публика грешна представа за животните. Те учат децата, че животните нямат право да избират начина си на живот, и че тоталното пречупване на волята им, с единствена цел забавление на публиката е приемливо и весело. [**Редица проучвания**](https://thelastcage.org/stanovishte-delfinarium-burgas/) на ефекта на подобни атракции върху посетителите сочат, че те нямат никаква образователна стойност, а точно обратното: Загрижеността за животните и интересът към биологията и екологията на средностатистическия посетител намаляват след посещение в зоологическа градина. На тяхно място се поражда чувството за превъзходство и доминация на човека на другите живи същества, както и негативно отношение към животните (като избягване, неприязън или безразличие).

РИСК ЗА ЗДРАВЕТО И БЕЗОПАСНОСТТА

Поведението, показано по време на представления и атракции (снимки и “целувки” с животни, плуване с делфини и програмите за т.нар. терапия с делфини) е изцяло противоестествено за дивите животни. Тези атракции представляват значителен риск за обществената безопасност:

ИИНФЕКЦИИ И НАРАНЯВАНИЯ

Директният контакт между публиката и животните винаги представлява значителен риск за здравето и безопасността на двете страни. Делфините са едри и силни животни, и независимо колко добре са обучени, в ситуации на силен стрес могат да станат непредвидими. [**Документирани са многобройни случаи**](https://www.worldanimalprotection.org/blogs/10-year-old-attacked-dolphins-dangers-wild-animal-interactions) на плуващи с делфини, често деца, които са претърпявали наранявания, ухапвания, и счупени кости, както и няколко случая на треньори, убити от животните с които работят от години. По тази причина, в Италия има забрана за контакта между китоподобните и обществеността със закон.

РИСК ОТ РАЗПРОСТРАНЯВАНЕ НА ЗАРАЗИ И ЗООНОТИЧНИ БОЛЕСТИ

Директният контакт с животните, какъвто предлага делфинариума по време на атракцията “плуване с делфини” и по време на представлението, носи значителна опасност от предаване на болести и разпространяване на вирусни инфекции. Известно е, че делфините могат да пренасят вируси, бактерии и паразити, които могат да бъдат [предавани на хората и да причинят заболяване при хората](https://www.marinemammalcenter.org/assets/pdfs/vetsci-stranding/scientific-contributions/2018/emerging-viruses-in-marine.pdf), и обратното. Нови [изследвания](https://www.sciencedirect.com/science/article/pii/S0048969720368777#f0005) на рисковете от предаване на вируса SARS-CoV-2 между китоподобни и хората класифицират делфините афала (каквито са тези във варненския делфинариум) като по-податливи към заразяване с вируса от хората. Абсурдно е да се одобряват програми, допускащи **в една и съща вода при диви животни, които са магнити за вируса да влизат голям брой посетители, по-голямата част от който ще са туристи от различни точки на света**.

Със силно възмущение изразявам категоричното си несъгласие да бъде даден ход на проекта за разширяване на делфинариума, и апелирам отговорните институции да предприемат спешно мерки по отстраняване на многобройните нарушения на закона, които толерират там от години.

Считам дългогодишното игнориране на закона и неспазването на контролните функции на българските институции по отношение на делфините във варненския делфинариум за цинично и напълно недопустимо. Практиката да се отглеждат диви животни в неестествени условия в плен за да се излагат на показ за забавление на хората е аморална, назадничева, и недопустима за една цивилизована държава в 21-и век. Крайно време е да спре.

Световната тенденция в този век е към закриване - не откриване на нови делфинариуми. Обществената нагласа против държането на животни в плен расте с бързи темпове, все повече хора отхвърлят активно употребата на чувствителни животни за забавление. Делфинариумите стават все по-малко популярни и предизвикват обществено недоволство с потенциал за вредно въздействие върху туризма. Днес имаме нужда от устойчиви решения за опазване на биоразнообразието и спасяване на видовете, не да възпроизвеждаме вече отхвърлени, нехуманни практики.

Нека подкрепим животните, природата и моралните ценности като се противопоставим на този абсурден проект. Призоваваме институциите да инициират нужните проверки и процедури за установяване и отстраняване на нарушенията, толерирани от години във варненския делфинариум, което може да стане единствено чрез затварянето му. Време е България да постави живота и природата над бетона и печалбата, ако искаме да остане малко от тях и за децата ни.

С уважение:

[  *Име / подпис* ]